CELEX: 32020D0675
Language: hr
Date: 2020-05-15 00:00:00
Title: Provedbena odluka Komisije (EU) 2020/675 оd 15. svibnja 2020. o predloženoj europskoj građanskoj inicijativi pod nazivom „Sloboda dijeljenja” (priopćeno pod brojem dokumenta C(2020) 3191) (Vjerodostojan je samo tekst na engleskom jeziku)

20.5.2020   
               
               
                  HR
               
               
                  Službeni list Europske unije
               
               
                  L 158/5
               
            
         PROVEDBENA ODLUKA KOMISIJE (EU) 2020/675
         оd 15. svibnja 2020.
         o predloženoj europskoj građanskoj inicijativi pod nazivom „Sloboda dijeljenja”
         
            
               (priopćeno pod brojem dokumenta C(2020) 3191)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6.,
         budući da:
         
                     (1)
                  
                  
                     Predložena europska građanska inicijativa pod nazivom „Sloboda dijeljenja” ima sljedeći cilj: „Legalizirati dijeljenje (putem digitalnih mreža, za osobnu upotrebu i u neprofitne svrhe) datoteka koje sadržavaju djela i druge materijale zaštićene autorskim pravima, srodnim pravima i sui generis pravima u pogledu baza podataka, a kako bi se postigla ravnoteža između pravâ autorâ i drugih nositelja prava s jedne i univerzalnog prava na znanost i kulturu s druge strane.”
                  
               
                     (2)
                  
                  
                     U prilogu su navedene dodatne pojedinosti o predmetu, ciljevima i kontekstu predložene građanske inicijative. Konkretno, poziva se na izmjenu pravila EU-a o digitalnim platformama za dijeljenje sadržaja i izričito upućuje na Direktivu (EU) 2019/790 Europskog parlamenta i Vijeća (2). Tražene izmjene sastojale bi se od donošenja „zakonodavnog akta kojim se (za slučajeve u kojima se radi o fizičkim osobama koje putem digitalnih mreža razmjenjuju datoteke za osobnu upotrebu i u neprofitne svrhe) predviđa oslobođenje od zaštite autorskim pravima, srodnim pravima i sui generis pravima u pogledu baza podataka”. Cilj je inicijative omogućiti građanima „izravno razmjenjivanje datoteka putem mreža ravnopravnih članova kako bi imali pristup znanstvenim i kulturnim sadržajima a da pritom ne podliježu provjerama i izradi profila”.
                  
               
                     (3)
                  
                  
                     Ugovorom o Europskoj uniji (UEU) osnažuje se građanstvo Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.
                  
               
                     (4)
                  
                  
                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana i Unija učinila pristupačnijom.
                  
               
                     (5)
                  
                  
                     Predloženom inicijativom traži se izmjena pravila EU-a o digitalnim platformama za dijeljenje sadržaja i izričito upućuje na Direktivu (EU) 2019/790 o autorskom i srodnim pravima na jedinstvenom digitalnom tržištu, koja se temelji na članku 53. stavku 1. te člancima 62. i 114. Ugovora o funkcioniranju Europske unije (UFEU).
                  
               
                     (6)
                  
                  
                     Na temelju članka 53. stavka 1. UFEU-a mogu se donositi pravni akti Unije u svrhu provedbe Ugovorâ radi koordinacije određenih odredaba utvrđenih zakonima i drugim propisima u državama članicama koje se odnose na pokretanje i obavljanje djelatnosti samozaposlenih osoba. Prema članku 62. UFEU-a ta se pravna osnova primjenjuje i na pitanja povezana sa slobodom pružanja usluga kako je utvrđeno u člancima od 56. do 61. UFEU-a.
                  
               
                     (7)
                  
                  
                     Na temelju članka 114. UFEU-a pravni akti Unije u cilju provedbe Ugovorâ mogu se donositi za usklađivanje odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta.
                  
               
                     (8)
                  
                  
                     S obzirom na članak 53. stavak 1. i članke 62. i 114. UFEU-a, nijedan dio predložene inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ u skladu s člankom 6. stavkom 3. točkom (c) Uredbe (EU) 2019/788.
                  
               
                     (9)
                  
                  
                     U skladu s člankom 5. stavcima od 1. do 3. te uredbe osnovana je skupina organizatora i imenovane su osobe za kontakt, a u skladu s člankom 5. stavkom 7. osnovana je pravna osoba posebno za potrebe upravljanja inicijativom.
                  
               
                     (10)
                  
                  
                     Predložena građanska inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. UEU-a i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Stoga bi predloženu inicijativu pod nazivom „Sloboda dijeljenja“ trebalo registrirati.
                  
               DONIJELA JE OVU ODLUKU:
         
            Članak 1.
            Registrira se predložena europska građanska inicijativa pod nazivom „Sloboda dijeljenja”.
         
         
            Članak 2.
            Ova je Odluka upućena skupini organizatora građanske inicijative pod nazivom „Sloboda dijeljenja”, koju u svojstvu osoba za kontakt predstavljaju Marco CIURCINA i Roberto GALTIERI.
         
         
            Sastavljeno u Bruxellesu 15. svibnja 2020.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55,
         
            (2)  Direktiva (EU) 2019/790 Europskog parlamenta i Vijeća od 17. travnja 2019. o autorskom i srodnim pravima na jedinstvenom digitalnom tržištu i izmjeni direktiva 96/9/EZ i 2001/29/EZ (SL L 130, 17.5.2019., str. 92.).